Matthias Ecke, în vârstă de 41 de ani, cap de listă al SPD în Saxonia pentru alegerile europene din iunie, a fost lovit de patru necunoscuţi vineri în timp ce punea postere la Dresda, capitala landului estic. Potrivit SPD, bărbatul va trebui supus unei intervenţii chirurgicale în urma rănilor suferite.
Cu o săptămână în urmă, zeci de manifestanţi au atacat-o pe vicepreşedinta Bundestag Katrin Goering-Eckardt, ecologistă, după o festivitate în estul Germaniei, blocându-i maşina. A fost nevoie de intervenţia poliţiei ca politiciana să poată pleca.
Astfel de agresiuni sunt rezultatul "discursului, mediului creat, al faptului de a-i instiga pe oameni unii împotriva celuilalt", a deplâns sâmbătă Olaf Scholz. "Nu trebuie să ne resemnăm în faţa unor astfel de acte de violenţă (...). Trebuie să ne opunem împreună", a îndemnat cancelarul.
Armin Schuster, ministrul de interne din Saxonia, unde pe 1 septembrie se va desfăşura un important scrutin regional, a menţionat că în acest land s-au înregistrat de la începutul anului 112 delicte legate de alegeri, dintre care 30 împotriva unor titulari de funcţii politice sau mandate alese. Acesta s-a declarat "absolut preocupat" de "intensitatea" pe care o au în prezent astfel de atacuri.
Numărul atacurilor asupra politicienilor din partidele reprezentate în parlament s-a dublat din 2019, arată cifrele guvernului german făcute publice în ianuarie.
Responsabili ai SPD din Saxonia au menţionat un rol în acest sens al partidului de extremă dreapta AfD (Alternativa pentru Germania), care creşte puternic în sondaje.
"Seminţele plantate de AfD şi alţi extremişti de dreapta sunt pe cale să germineze. Partizanii lor sunt complet dezinhibaţi şi ne consideră clar pe noi, democraţii, ca fiind vânat", au deplâns liderii regionali ai partidului, Henning Homann şi Kathrin Michel.
Fiți la curent cu ultimele noutăți. Urmăriți DCNews și pe Google News